1991-yildan beri O‘zbekistonga Qirg‘izistondan 52,5 ming kishi ko‘chib kelgani ma’lum bo‘ldi

Mustaqillik e’lon qilinganidan buyon O‘zbekistonga Qirg‘izistondan 52 482 kishi ko‘chib kelgan. Bu haqda “Qirg‘iziston Respublikasida mehnat muhojirlarini tizimli va tizimdan tashqari professional tayyorlash/qayta tayyorlash” tadqiqotida aytiladi, deya xabar berdi Anhor.uz.

Hujjat ma’lumotlariga ko‘ra, mamlakatdan ko‘chib ketgan kishilarning umumiy soni 909 692 tani tashkil qiladi.
Tadqiqotda ishsizlik, ichki mehnat bozorida malakali mutaxassislarga talab kamligi, mintaqalardagi iqtisodiy taraqqiyotning teng emasligi, qishloq joylar va kichik shaharlarda yashash sharoitlarining yomonlashgani, ta’lim va sog‘liqni saqlash darajasining tushib ketgani va shu sababli o‘z farzandlarining kelajagini bu yerda ko‘rmaslik va boshqalar migratsiyaning asosiy sabablari sifatida keltirilgan.